་ཡེ་ཤེས་ཀྱི་རླུང་བརྟན་པས་ཕྱི་རྟགས་སུ་ནམ་མཁའ་ལ་ཨ་ཝ་ངྷཱུ་ཏཱི་སྦྲུལ་མགོའི་གདེངས་ཀ་ལྟ་བུར་མཐོང་བ་དང་། རྐྱེན་དད་པ་རླབས་པོ་ཆེ་སྐྱེས་ནས་ཡི་དམ་གྱི་ལྷ་ནམ་མཁའ་གང་བ་ཞལ་མཐོང་བའི་སྣང་བ་འབྱུང་སྟེ། དེ་ལ་ཡིད་ཆེས་པར་མི་བྱ། ཆོས་ཐམས་ཅད་སྟོང་པ་ཉིད་ལ་ལྟ་ཞེས་བྱ་བ་ག་ལ་ཡོད་སྙམ་དུ་བསམ། བདེན་ཞེན་བྱུང་ན་ནི་ཕུང་པོའི་བདུད་ཀྱིས་ཁྱེར་བ་ཡིན་གསུང་། ནང་རྣལ་འབྱོར་གྱི་རྟགས་སུ་བདེ་བ་དང་། སྟོང་པ་དང་། གསལ་བའི་ཏིང་ངེ་འཛིན་འབྱུང་ཞིང་། རྨི་ལམ་དུ་ཡང་དེ་ཉིད་འབྱུང་བའི་དུས་སུ་རླུང་རྩ་དབུ་མར་ཆུད་པས་མི་རྟོག་པ་སྐྱེ་སྟེ། ཕྱི་ནང་གི་རྟགས་གཉིས་མ་མཐུན་ན་བར་ཆད་ཡིན་ལ། མཐུན་ན་བཅོམ་ལྡན་འདས་དྲུག་པ་རྡོ་རྗེ་འཆང་གི་ཡེ་ཤེས་སོ། ། དེ་ཡན་ཆད་ནི་ངེས་པ་ཅན་གསལ་སྣང་གི་རྟགས་སོ། ། མ་ངེས་པ་འཆོལ་བ་འཁྲུལ་སྣང་གི་རྟགས་ལ་ནི་ཅི་འབྱུང་གི་ངེས་པ་མེད་དེ། གཞན་ཡང་ལྟེ་བའི་འོག་ན་རིགས་དྲུག་གི་རྩ་ཡིག་ཡོད་དེ། དེར་རླུང་སེམས་འདུས་ན་དེ་དང་དེའི་སྣང་བ་འབྱུང་བའོ། ། དེ་བས་ན་རྟགས་འདི་རྣམས་སྔོན་ལ་གང་འབྱུང་དང་འདི་འབྱུང་གི་ངེས་པ་མེད་དེ། འོན་ཀྱང་བཤད་པའི་གོ་རིམ་ཡིན་ནོ། ། སྐྱེ་བ་སྔ་མ་ནས་ཀྱི་སྦྱངས་པ་ཅན་ལ་མགོ་བོ་ནས་རྟགས་ཐོན་པ་འོང་བ་ཡང་སྲིད་གསུང་ངོ་། ། དེ་ནས་གསུམ་པ་འབྱོངས་པའི་རྟགས་རྣམ་པ་བཞི་ནི། ར་ས་ནཱའི་ཡལ་ག་དྲིལ་ཆུ་ཐུར་དུ་འཕུལ་བའི་ཐུར་སེལ་གྱི་རླུང་གྱེན་དུ་ལོག་སྟེ། རྩ་དུང་ཅན་མའི་ནང་དུ་ཆུད་པ་དང་། ལ་ལ་ནཱའི་ཡལ་ག་དྲི་ཆེན་ཐུར་དུ་འཕུལ་བའི་ཐུར་སེལ་གྱི་རླུང་གྱེན་དུ་ལོག་སྟེ། བྱང་ཆུབ་ཀྱི་སེམས་ཀྱི་ཐིག་ལེ་འབབ་པའི་རྩའི་ནང་དུ་ཞུགས་པས། རྩ་དེ་གཉིས་རྩེ་མོ་གྱེན་དུ་བལྟས་ཏེ་ངྷཱུ་ཏཱིའི་ནང་དུ་ཡེ་ཤེས་ཀྱི་རླུང་ཟིན་ཏེ། ལྟེ་བར་འཁོར་བས་རྩ་རྡོ་རྗེ་སྐྱིལ་མོ་ཀྲུང་བཅས་པ་དང་། ཡི་གེ་ཆའི་རྣམ་པ་ལྟ་བུའོ། ། དེའི་དུས་སུ་ལྟེ་བའི་འོག་ཏུ་རྩ་འབུར་བ་གཅིག་འབྱུང་སྟེ། ཡི་དམ་གྱི་ལྷ་ནམ་མཁའ་གང་བ་ཞལ་མཐོང་ཞིང་ཆོས་ཉན་དུ་ཡོང་བ་སྟེ། དེའི་ཕྱི་རྟགས་སུ་ལྟེ་བའི་འོག་ཏུ་འབུར་བ་དེའི་སྟེང་དུ་ལག་པའི་སོར་མོ་རྣམས་བཞག་པ་དང་། རང་ལྟ་བུ་བཅུ་དང་། རང་དང་བཅུ་གཅིག་གི་ལུས་ཀྱི་བཀོད་པ་འབྱུང་ངོ་། ། དེར་¡¡ÃÃལག་པ་(¡¡¶¶ཞ¡¡ཡ་བ་)གཅིག་བཞག་པས། རང་ལྟ་བུ་ལྔ་དང་། རང་དང་དྲུག་གི་བཀོད་པ་འབྱུང་ངོ་། ། དེར་སོར་མོ་གཅིག་བཞག་པས་རང་ལྟ་བུ་གཅིག་དང་། རང་དང་གཉིས་ཀྱི་སྣང་བ་འབྱུང་ངོ་། ། ནང་རྟགས་སུ་ཆུ་ལ་མི་འབྱིང་བྲག་ལ་མི་རྡུགས། མངོན་ཤེས་རྫུ་འཕྲུལ་ཡ་མ་ཟུང་སྟོན་ནུས་པ་འབྱུང་ངོ་། ། ལྟེ་བའི་འོག་ཏུ་གཏུམ་མོ་ཡེ་ཤེས་ཀྱི་མེ་སོར་གཉིས་འབར་ནས་ཕྱིར་མཆི༼འཆི༽། ཕྱིས་རེས་ལ་སོར་བཞི་འབར་མས་ལྟེ་བར་སླེབ་སྟེ། ཉོན་མོངས་པའི་སྒྲིབ་པ་ཕྲ་རགས་གཉིས་ལས་རགས་པ་ལ་ཕུང་པོ་ལྔའི་རྣམ་རྟོག་ནུབ་སྟེ། ལྟེ་བའི་རྩ་མདུད་གྲོལ་ནས། ནང་རྟགས་སུ་གཏུམ་མཽ་ཡེ་ཤེས་ཀྱི་མེ་རང་ཉིད་ཀྱིས་མཐོང་བར་འབྱུང་བ་དང་། ཕྱི་རྟགས་སུ་འབྱུང་བ་རྣམ་པ་ལྔའི་རླུང་མཐོང་བར་འགྱུར་རོ། ། དེ་ཡང་ཆུའི་རླུང་ཁ་དོག་དཀར་པོ་ནམ་མཁའ་ལ་མཐོང་བས་ཞི་བའི་ལས་བསམ་པ་ཙམ་གྱིས་འགྲུབ་པ་དང་། སའི་རླུང་སེར་པོ་ནམ་མཁའ་ལ་མཐོང་བས་རྒྱས་པའི་ལས་འགྲུབ་པ་དང་། མེའི་རླུང་དམར་པོ་ནམ་མཁའ་ལ་མཐོང་བས་དབང་གི་ལས་འགྲུབ་བོ། ། རླུང་གི་རླུང་ལྗང་གུ་ནམ་མཁའ་ལ་མཐོང་བས་ལས་སྣ་ཚོགས་འགྲུབ་པ་དང་། ནམ་མཁའི་རླུང་ནག་པོ་ནམ་མཁའ་ལ་མཐོང་བས། ལྟ་སྟངས་ཀྱི་ལས་འགྲུབ་སྟེ། དེ་ཡང་མེ་ཞི་བ་དང་། དུག་རེངས་པ་དང་། སྟག་འཆི་བ་ལ་སོགས་པ་དང་། ནགས་ལ་མེ་ཤོར་བ་ལྟ་སྟངས་བྱས་པས་གསོད་པ་ལ་སོགས་པ་དང་། དུག་ཁུར་དུ་ལོངས་པ་ཟོས་ཀྱང་མི་འཆི་བ་དང་༑ སྟག་དང་སེང་གེ་ལ་སོགས་པ་ལ་ལྟ་སྟངས་བྱས་པས་འཆི་ནུས་པ་དང་། ཡང་རྨི་ལམ་དུ་སེམས་ཅན་མང་པོ་ངན་སོང་ནས་འདོན་པ་རྨི་བ་དང། སངས་རྒྱས་དང་ས་བཅུའི་བྱང་ཆུབ་སེམས་དཔའ་རྣམས་ལ་ཆོས་སྟོན་པ་དང་། སེམས་ཅན་མང་པོའི་དོན་བྱེད་པ་རྨི་བའོ། ། སྤྱིར་རྒྱུད་ལས་གསུངས་པའི་ལས་ཚོགས་ཐམས་ཅད་བསྡུ་ན་རྣམ་པ་གསུམ་སྟེ། ཐུན་མོང་གི་དངོས་གྲུབ་བརྒྱད་དང་། གྲུབ་ཆེན་བརྒྱད་དང་། མཆོག་གི་དངོས་གྲུབ་སྐུ་བཞིའོ། ། དང་པོ་ནི། ཞི་བ་དང་། རྒྱས་པ་དང་༑ དབང་དང་། མངོན་སྤྱོད་དང་། དབྱེ་བ་དང་། བསྐྲད་པ་དང་། དགུག་པ་དང་༑ བསྒྲལ་བ་སྟེ་བརྒྱད་འགྲུབ་པའོ། ། དེ་ནས་གཉིས་པ་ནི་གཏུམ་མོ་ཡེ་ཤེས་ཀྱི་མེ་སོར་བརྒྱད་འབར་བ་ལན་གཉིས་ཕྱིར་མཆི༼འཆི༽། ཡང་སོར་བརྒྱད་འབར་ནས་སྙིང་གར་སླེབས་པའི་དུས་སུ། ཁམས་ལྔའི་རྣམ་རྟོག་ནུབ། སྙིང་གའི་རྩ་མདུད་གྲོལ། སྙིང་ལ་གནས་ལུགས་རྣམ་པ་གསུམ་ཡོད་དེ། སངས་རྒྱས་ཀྱི་སྙིང་པདྨ་འདབ་བརྒྱད་ཁ་གྱེན་དུ་བྱེ་བ་དང་། བྱང་ཆུབ་སེམས་དཔའི་སྙིང་རྩེ་མོ་གྱཻན་དུ་བལ་བ་དང་། སེམས་ཅན་གྱི་སྙིང་རྩེ་མོ་ཐུར་དུ་བལྟ་བ་སྟེ། སྙིང་གི་ལུང་ཐག་གྲོལ་ནས་སྙིང་གི་རྩེ་མོ་གྱེན་དུ་བལྟས་པ་ལ། སྙིང་གི་པདྨོ་ཁ་འབྱེད་པའི། ། ཞེས་གསུངས་ཏེ། དེའི་ཕྱི་རྟགས་སུ་མངོན་ཤེས་ལྔ་འབྱུང་ངོ་། ། དེ་ནས་ཡང་སོར་བཅུ་ཟུག་འབར་ནས་ལན་གཉིས་ཕྱིར་ཤི་ཡང་འབར་ནས་མགྲིན་པའི་རྩ་མདུད་གྲོལ་བས་མགྲིན་པའི་པདྨ་ཁ་བྱེ་སྟེ། སྐྱེ་མཆེད་དྲུག་གི་རྣམ་རྟོག་ནུབ་པས། ཕྱི་རྟགས་སུ་ལྕེ་བརྐྱངས་ན་དར་ལེ་བརྒན་བས་ཀྱང་སྲབ་པར་སོང་ནས་གདོང་ཁེབས་པ་ དང་༑ མིག་རྩ་དམར་བ་དང་། སེམས་ཅན་མཐོང་བ་ཐམས་ཅད་དབང་དུ་འགྲོ་བའོ༑ ༑ནང་རྟགས་སུ་ངག་གི་དབང་ཕྱུག་འགྲུབ་སྟེ། སྡེ་སྣོད་ཀྱི་ཆོས་ཐམས་ཅད་མ་བསླབ་པར་ཤེས་པ་དང་། བསྒོམས་བྱུང་གི་ཤེས་རབ་མཐར་ཕྱིན་ནོ། ། དེ་ནས་ཡང་འབྱོངས་པའི་རྟགས་བཞི་པ་ནི། གཏུམ་མོ་ཡེ་ཤེས་ཀྱི་མེ་འབར་བས་དཔྲལ་བའི་མདོ་དབུ་རྒྱན་གནད་འབྱེད་པའི་སྒོ་རུ་སླེབས་པའོ། ། དབུ་རྒྱན་ལ་གནད་འབྱེད་པའི་སྒོ་ཟེར་བའི་རྒྱུ་མཚན་ཅི་ཡིན་ཞེ་ན། སེམས་ཅན་འཆི་ཁར་ཅིས་ཀྱང་ཡེ་ཤེས་ཀྱི་མེ་སྨིན་མཚམས་སུ་སླེབ་ནས། དེར་ཐུག་པ་དང་སྒོ་དགུའི་བུ་ག་གང་རུང་ནས་ཕར་འགྲོ་བའོ། ། ད་རེས་ཀྱི་སྐབས་འདིར་བསྒོམས་པས་གཏུམ་མོ་ཡེ་ཤེས་ཀྱི་མེ་དཔྲལ་མདོ་དབུ་རྒྱན་དུ་ཐུག་པ་སྟེ། སྣ་བུག་གཡས་པ་ནས་བྱུང་བ་དང་༑ ཕྱོགས་བཅུའི་བདེ་བར་གཤེགས་པ་རྣམས་ཀྱི་ཤངས་བུག་གཡོན་པར་ཞུགས་ཏེ་འཁོར་ལོ་བཞིའི་རྣམ་པར་མི་རྟོག་པའི་ཡེ་ཤེས་སྤྱན་དྲངས་ནས། རང་གི་སྣ་བུག་གཡོན་པར་ཞུགས། སྤྱི་གཙུག་ཏུ་སླེབ་པ་དང་། བསྒོམས་བྱུང་གི་ཤེས་རབ་མཐར་ཕྱིན་པའོ། ། དེ་རྣམས་ཀྱིས་བསྒོམ་བྱ་སྔགས་ཀྱི་རིམ་པ་སྟེ། བསྒོམ་པར་བྱ་བའི་ཐབས་སོ། ། དེ་ཡན་ཆད་དུ་ཡོན་ཏན་ཅི་བྱུང་ཡང་རང་གི་རྒྱུད་ཀྱིས་བསྡུས་པའི་ཡོན་ཏན་བཤད་པའོ། ། ད་ནི་སྐྱེ་ཚུལ་ཡེ་ཤེས་ཀྱི་རིམ་པ་སྟོན་པ་ནི། ཡོན་ཏན་ཅི་བྱུང་ཐམས་ཅད་གཞན་གྱི་རྒྱུད་ཀྱིས་བསྡུས་པའི་ཡོན་ཏན་ཡིན་ལ། དེ་ལ་གཉིས་ཏེ། ཕ་རོལ་ཏུ་ཕྱིན་པའི་དབང་དུ་བྱས་ནས་དག་པ་འཇིག་རྟེན་པའི་ཡེ་ཤེས་དང་། འཇིག་རྟེན་ལས་འདས་པའི་ཡེ་ཤེས་སོ། ། གསང་སྔགས་ཀྱི་ལུགས་ཀྱིས་འཇུག་པ་ཀུན་རྫོབ་ཀྱི་ཡེ་ཤེས་དང་། བཟློག་པ་དོན་དམ་པའི་ཡེ་ཤེས་གཉིས་ལས། དང་པོ་ནི། སྤྱི་བོའི་ཧྃ་ལ་གཏུམ་མོའི་མེ་ཕོག་པ་དང་། ཧྃ་ཞུ་བའི་ཀུན་རྫོབ་བྱང་ཆུབ་སེམས་ཀྱི་ཐིག་ལེས་སོའི་མཚམས་ཡན་ཆད་གང་བས་རྟོག་བཅས་ཀྱི་དགའ་བ་སྟེ། དེའང་རྣལ་འབྱོར་ཉམས་ཀྱི་སྣང་བ་ལས་ཡུལ་དང་ཡུལ་ཅན་ཐམས་ཅད་བདེ་བར་མཐོང་ཡང་། ཉོན་མོངས་པའི་སྒྲིབ་པ་ཆ་ཕྲ་མོས་བསྒྲིབས་ནས་མི་གསལ་བ་ཙམ་སྟེ། ལྷའི་བུའི་བདུད་བཏུལ་བ་དང་། དེའི་ཕྱི་རྟགས་སུ་རྡོ་རྗེ་ལྟ་བུའི་ཏིང་ངེ་འཛིན་ཆུང་ངུ་རྒྱུད་ལ་སྐྱེས་ནས་གླང་པོ་ཆེ་བརྒྱ་དང་སྟོབས་མཉམ། ནང་རྟགས་སུ་ཁམ་གྱི་ཟས་ལས་གྲོལ་ཞིང་། ཟོས་ན་རི་རབ་ཙམ་ཡང་ཡོག མགྲིན་པ་ལོངས་སྤྱོད་ཀྱི་འཁོར་ལོ་ཡན་ཆད་ཀུན་རྫོབ་བྱང་ཆུབ་སེམས་ཀྱི་ཐིག་ལེས་གང་བས་མཆོག་དགའ་སྟེ། དེ་ལ་ཉམས་ཀྱི་སྣང་བ་ལ་ཡུལ་དང་ཡུལ་ཅན་བདེ་བར་མཐོང་བ་ལས། ཡུལ་ཉོན་མོངས་པའི་སྒྲིབ་པ་གཏན་སྤངས་ནས༑ ཡུལ་ཅན་ཤེས་པ་ལ་ཉོན་མོངས་པས་བསྒྲིབས་ནས་མི་གསལ་བ་ཙམ་དུ་སྒྲིབ་པ་ཆ་ཕྲ་མོ་ཡོད་དེ། ཉོན་མོངས་པའི་བདུད་བཏུལ། དེའི་ཕྱི་རྟགས་སུ་ནད་འདུ་བ་རྣམ་བཞི་ནམ་མཁའ་ལ་སྤྲིན་དེངས་པ་བཞིན་འགྲོ་ཞིང་། ནང་རྟགས་སུ་ཉོན་མོངས་པ་རྣམ་པ་ལྔ་གཏན་སྤང་ངོ་། ། ཡང་ཀུན་རྫོབ་བྱང་ཆུབ་སེམས་ཀྱི་ཐིག་ལེས་སྙིང་ག་ཆོས་ཀྱི་འཁོར་ལོ་ཡན་ཆད་གང་བའི་དུས་སུ་དགའ་བྲལ་ཏེ། ཡུལ་དང་ཡུལ་ཅན་ཐམས་ཅད་བདེ་བར་མཐོང་། ཉོན་མོངས་པའི་སྒྲིབ་པ་ཕྲ་རགས་ཐམས་ཅད་སྤངས། ཕུང་པོའི་བདུད་བཏུལ། ཕྱི་རྟགས་སུ་འབྱུང་བ་ལྔས་མི་ཚུགས་སོ། ། གཟུགས་ཀྱི་ཕུང་པོ་ལ་འབྱུང་བ་ལྔས་མི་གནོད་པའོ། ། ཡང་ཀུན་རྫོབ་བྱང་ཆུབ་སེམས་ཀྱི་ཐིག་ལེས་ལྟེ་བ་སྤྲུལ་པའི་འཁོར་ལོ་ཡན་ཆད་གང་བས། ལྷན་ཅིག་སྐྱེས་པའི་དགའ་བ་སྟེ། ཡུལ་དང་ཡུལ་ཅན་ཐམས་ཅད་བདེ་བར་མཐོང་བ་ལས་སྟོང་པ་ཉིད་ཀྱི་རྒྱས་བཏབ་པའོ། ། འཆི་བདག་གི་བདུད་བཏུལ་ནས་ཕྱག་རྒྱ་ཆེན་པོ་ཚེའི་རིག་འཛིན་ཐོབ་སྟེ། ཚེ་ཉི་ཟླ་མཉམ་པའོ། ། དེའི་རྟགས་སུ་ཐུན་མོང་གི་གྲུབ་ཆེན་བརྒྱད་འབྱུང་སྟེ་དེ་ཡང་དང་པོར་ནམ་མཁའ་འགྲོ་བ་དང་། མི་སྣང་བ་དང་༑ གཟུགས་སྣ་ཚོགས་སུ་བསྒྱུར་བ་དང་། རྐང་མགྱོགས་དང་། བཅུད་ཀྱིས་ལེན་དང་། རིལ་བུ་དང་། མིག་སྨན་དང་། རལ་གྲི་དང་ས་འོག་གཅིག་ཏུ་བརྩིས་པས༑ བརྒྱད་ནི་བསམས་པ་ཙམ་གྱིས་འགྲུབ་བོ། ། དེ་ལ་ཀུན་རྫོབ་བྱང་ཆུབ་སེམས་ཀྱི་ཐིག་ལེས་གང་བྱ་བ་ཡང་། བདེ་བའི་ཏིང་ངེ་འཛིན་གྱི་ཁྱད་པར་རྒྱུད་ལ་སྐྱེས་པ་ལ་ཐིག་ལེས་གང་བའི་ཐ་སྙད་བྱས་ལ། དོན་དམ་བྱང་ཆུབ་ཀྱི་སེམས་ཀྱི་ཐིག་ལེས་གང་བྱ་བ་ཡང་སྟོང་ཉིད་རྟོགས་པ་ལ་ཐ་སྙད་བྱས་ཀྱི། དངོས་པོ་ལ་ཀུན་རྫོབ་ཀྱི་ཐིག་ལེ་དང་དོན་དམ་གྱི་ཐིག་ལེས་གང་རྒྱུ་མེད་གསུང་། དེ་ནས་ཡང་ཀུན་རྫོབ་བྱང་ཆུབ་སེམས་ཀྱི་ཐིག་ལེས་ལྟེ་བའི་འོག་རྩ་གསུམ་གཏུམ་མོའི་མའི་དྲོད་ཅན་གྱི་ནང་དུ་གང་བས་ལོངས་སྤྱོད་རྫོགས་པའི་སྐུ་ནམ་མཁའ་གང་བ་ལ་ཆོས་ཉན་པ་དང་། ཞིང་ཁམས་དཔག་ཏུ་མེད་པར་འགྲོ་བ་སྟེ། ནང་རྟགས་སུ་ལུས་ལ་འོད་ཀྱི་དཀྱིལ་འཁོར་འབྱུང་བ་དང་། སྨྱོ་བ་དང་། གར་བྱེད་སྙིང་འདོད་པ་འབྱུང་ངོ་༑ ༑དེར་ཟག་བཅས་ཀྱི་རླུང་ཉི་ཁྲི་ཆིག་སྟོང་དྲུག་བརྒྱ་འགགས་ཏེ། མའི་ཁྲག་གི་ཐིག་ལེ་རྐང་འོག་ཏུ་ཉི་མའི་དཀྱིལ་འཁོར་དུ་སོང་ནས། ཕའི་ཁུ་བའི་ཐིག་ལེ་ལྟེ་བའི་དཀྱིལ་འཁོར་དུ་འོངས་པ་དང། འཇུག་པ་ཀུན་རྫོབ་ཀྱི་ཡེ་ཤེས་མཐར་ཕྱིན་ནས། བཟློག་པ་དོན་དམ་པའི་ཡེ་ཤེས་ནི། ལྟེ་བ་མན་ཆད་དོན་དམ་བྱང་ཆུབ་སེམས་ཀྱི་ཐིག་ལེས་གང་བས། ལུས་སེམས་ཀྱི་ལུས་སུ་གྱུར་ནས་རྟོག་མེད་ཀྱི་དགའ་བ་སྐྱེ་སྟེ། དེ་ཡང་ཡུལ་དང་ཡུལ་ཅན་ཐམས་ཅད་སྟོང་པར་མཐོང་ཡང་། ད་དུང་ཤེས་བྱའི་སྒྲིབ་པ་ཕྲ་མོ་ཡོད་པའོ། ། ལམ་སྤྲུལ་པའི་སྐུ་འབྱུང་སྟེ། འཁོར་ལོ་སྡོམ་པའི་དཔའ་བོ་དང་དཔའ་མོར་སྤྲུལ་ནས་སེམས་ཅན་དཔག་ཏུ་མེད་པའི་དོན་བྱེད་པ་དང་། སངས་རྒྱས་ཀྱི་ཞིང་ཁམས་དཔག་ཏུ་མེད་པར་འགྲོ་བ་དང་། བྱང་ཆུབ་སེམས་དཔའ་རྣམས་ལ་ཆོས་འཆད་པ་དང་། བ་སྤུའི་བུ་ག་རེ་རེ་ནས་སྤྲུལ་པ་བརྒྱ་འགྱེད་པ་འབྱུང་ངོ་། ། སྙིང་ག་མན་ཆད་དོན་དམ་བྱང་ཆུབ་སེམས་ཀྱི་ཐིག་ལེས་གང་བས་རྟོག་མེད་ཀྱི་མཆོག་དགའ་སྟེ། དེ་ཡང་ཡུལ་དང་ཡུལ་ཅན་ཐམས་ཅད་སྟོང་པ་ཉིད་དུ་མཐོང་བ་ལ། ཡུལ་ལ་ཤེས་བྱའི་སྒྲིབ་པ་མེད་དེ། ཡུལ་ཅན་ཤེས་པ་ལ་ཤེས་བྱའི་སྒྲིབ་པ་ཆ་ཕྲ་མོ་ཡོད་པའོ། ། ལམ་ཆོས་ཀྱི་སྐུ་རྒྱུད་ལ་སྐྱེ་སྟེ། དེའི་དུས་སུ་ཞིང་ཁམས་སྟོང་དུ་འགྲོ་ཞིང་དེའི་སངས་རྒྱས་མཆོད་པ་དང་། སེམས་ཅན་གྱི་དོན་བྱེད་པ་དང་། བ་སྤུའི་བུ་ག་རེ་རེ་ནས་སྤྲུལ་པ་སྟོང་སྟོང་འགྱེད་ཅིང་། ཞིང་ཁམས་དེའི་བྱང་ཆུབ་སེམས་དཔའ་ལ་ཆོས་སྟོན་པའོ། ། མགྲིན་པ་མན་ཆད་དོན་དམ་པ་བྱང་ཆུབ་ཀྱི་སེམས་ཀྱིས་གང་ནས་རྟཽག་མེད་ཀྱི་དགའ་བྲལ་ཏེ། ཡུལ་དང་ཡུལ་ཅན་ཐམས་ཅད་སྟོང་ཉིད་དུ་མཐོང་བས་ཤེས་བྱའི་སྒྲིབ་པ་གཏན་སྤངས་ནས༑ ལམ་ལོངས་སྤྱོད་རྫོགས་པའི་སྐུ་རྒྱུད་ལ་སྐྱེ་སྟེ། ཞིང་ཁམས་བྱེ་བར་འགྲོ་བ་དང་༑ བ་སྤུའི་བུ་ག་རེ་རེ་ནས་སྤྲུལ་པ་བྱེ་བ་རེ་རེ་འགྱེད་པ་དང་། དེའི་བྱང་ཆུབ་སེམས་དཔའ་རྣམས་ལ་ཆོས་འཆད་པ་སྟེ། མཚན་བཟང་པོ་སུམ་ཅུ་རྩ་གཉིས་དང་༑ དཔེ་བྱད་བརྒྱད་ཅུ་མི་གསལ་བ་ཙམ་དུ་འབྱུང་ངོ་། ། སྤྱི་བོ་མན་ཆད་དོན་དམ་བྱང་ཆུབ་སེམས་ཀྱིས་གང་བས་རྟོག་མེད་ཀྱི་ལྷན་ཅིག་པའི་དགའ་བ་སྟེ། ཆོས་ཐམས་ཅད་སྟོང་པ་ཉིད་དུ་མཐོང་བས་ཟག་མེད་ཀྱི་བདེ་བ་དང་ལྷན་ཅིག་ཏུ་འབྱུང་བའོ། ། ལམ་བདེ་བ་ཆེན་པོའི་སྐུ་རྒྱུད་ལ་སྐྱེ་སྟེ། མའི་ཁྲག་གི་ཐིག་ལེ་རྐང་འོག་ཏུ་ཉི་མའི་དཀྱིལ་འཁོར་དུ་སོང་བ་དང་། ལུས་གཞའ་ཚོན་ལྟ་བུ་འགྱུར། ཕའི་ཁུ་བའི་ཐིག་ལེ་སྤྱི་གཙུག་ཏུ་ཟླ་ཚེས་སུ་འགྱུར་ཏེ། ལུས་ཡེ་ཤེས་ཀྱི་ལུས་སུ་གནས་འགྱུར་བའོ། ། དེ་རྣམས་ནི་ནང་ཡེ་ཤེས་ཀྱི་རིམ་པའོ། ། ད་མཐར་ཐུགས་གསང་བའི་རིམ་པ་ནི། འབྲས་བུ་སྐུ་བཞི་ཡེ་ཤེས་ལྔའི་ངོ་བོ་ཉིད་དུ་གྱུར་པ་སྟེ། དེ་ཡང་ཡེ་ཤེས་ཀྱི་ལུས་ཅན་མཚན་བཟང་པོ་སུམ་ཅུ་རྩ་གཉིས་དང་། དཔེ་བྱད་བཟང་པོ་བརྒྱད་ཅུས་བརྒྱན་པ་གང་ཡིན་པ་དེ་ནི་ལོངས་སྤྱོད་རྫོགས་པའི་སྐུ་ཡིན་ལ། དེའི་རང་བཞིན་སྟོང་པ་ཉིད་དུ་གནས་པ་ནྀ་ཆོས་སྐུ་ཡིན་ཞིང་། དེའི་ནང་ནས་སེམས་ཅན་གྱི་དོན་སྣ་ཚོགས་འབྱུང་བ་ནི་སྤྲུལ་པའི་སྐུ་ཡིན་ལ། དེ་གསུམ་ངོ་བོ་གཅིག་ཏུ་གྱུར་པ་ནི་ངོ་བོ་ཉིད་ཀྱི་སྐུའོ། ། དེ་ལ་ནི་སྔགས་ཀྱི་ལུགས་ཀྱི་བདེ་བ་ཆེན་པོའི་སྐུ་ཟེར་རོ། ཡེ་ཤེས་རྣམ་པ་ལྔ་ནི་སྤྱི་གཙུག་གི་ཟླ་ཚེས་མེ་ལོང་ལྟ་བུའི་ཡེཤེས་དང་། རྐང་འོག་གི་ཉི་མ་མཉམ་པ་ཉིད་ཀྱི་ཡེ་ཤེས་དང་། སྐུ་བཞིའི་ངོ་གཅིག་ལ་ལྡོག་པ་ཐ་དད་པ་སོ་སོར་རྟོག་པའི་ཡེ་ཤེས་དང་། སེམས་ཅན་གྱི་དོན་འབད་རྩོལ་མི་དགོས་པར་འགྲུབ་པ་བྱ་བ་གྲུབ་པའི་ཡེ་ཤེས་དང་། དེ་རྣམས་ངོ་བོ་གཅིག་ཏུ་གྱུར་པ་ཆོས་ཀྱི་དབྱིངས་ཀྱི་ཡེ་ཤེས་ཏེ། དེ་ལྟར་སྐུ་བཞི་དང་ཡེ་ཤེས་ལྔ་གཅིག་ཏུ་གྱུར་པ་ནི་རྡོ་རྗེ་འཆང་ཡིན་པས་མཐར་ཐུག་གསང་བའི་རིམ་པའོ། ། རིམ་པ་བཞི་ཉམས་སུ་ལེན་པའི་མན་ངག བླ་མ་ཆེན་པོ་དཔལ་ནཱ་རོ་ཏ་པའི་གདམས་པ་རྫོགས་སོ། ། ། །རིམ་པ་ནི་མན་ངག་གི་རིམ་པའོ། ། བཞི་པ་ནི་སངས་རྒྱས་པར་བྱེད་པ་ལ། ལས་དང་པོ་པ་ནས་སངས་རྒྱས་ཀྱི་སའི་བར་ལ་བཞི་པོ་འདིར་འདུས་པས། མང་བ་དང་ཉུང་བ་ཁེགས་གསུང་ངོ་།